Geliefde radio-omroeper en gospelsanger oorledeIvan Siegelaar Siegelaar is in die Grootte Schuur-hospitaal dood ná ŉ lang stryd met kanker. Tygerberg 104fm het in ŉ verklaring gesê Siegelaar, voormalige televisie-aanbieder van Pasella op SABC 2 en verskeie ander TV-programme, was vir bykans 16 jaar as vryskutomroeper by die stasie betrokke. “Hoewel hy bekend was as gospelsanger, was hy ook ŉ opgeleide operasanger. Hy was bemind onder luisteraars en veral sy program op ŉ Sondagoggend, insluitend sy bemoedigende gebede vir die Wes-Kaap en sy mense, was baie gewild.” Volgens die verklaring het Siegelaar terselfdertyd van krag tot krag gegaan as gospelkunstenaar en gehore in Suid-Afrika sowel as in die buiteland bekoor met sy besonderse sangtalent. “Hy was van die instelling van Gospel Skouspel tien jaar gelede ŉ groot deel gewees van dié grootste gospelmusiekfees in Suid-Afrika. Een van vele hoogtepunte was sy optrede saam met internasionale sanger Barbra Streisand in Amsterdam, Nederland.” Die stasie het gesê hulle neem afskeid van ŉ geliefde oudkollega en vriend. “Ons gun hom die verlossing van die aardse pyn en lyding weens sy siekbed sedert Oktober verlede jaar.” Die bestuur en personeel van Tygerberg 104fm het hul innige simpatie met sy familie, vriende en kennisse betuig. “Ons bid hulle die troos van ons hemelse Vader toe.” Siegelaar is op 3 Augustus 1970 in Kaapstad gebore.